정조 12년
戊申三月十七日辰時上御熙政堂進箋大臣入侍時兼都承旨沈豐之同副承旨南鶴聞假注書李貞運記注官金鳳顯記事官金祖淳行判中樞府事李在協以次進伏上曰俄者以進箋大臣以下入侍下敎矣只大臣外皆不入來何也鶴聞曰臣則只聞大臣入侍之命矣上曰此又是司謁誤聽之致也進箋諸人皆留待耶鶴聞曰果留待矣上曰使之竝爲入侍可也鳳顯承命出與行副司直李在簡前水使金麟瑞五衛將李輔國前牧使李在亨副司果朴宗珪忠勳都事吳泰詹永禧殿令趙觀鎭內乘金宗淳宣傳官李謙會金宗洙活人別提南愼五部將洪疇九直赴朴崙壽出身金宗源生員李在治幼學吳泰元吳學秀李在咸李在紹李來鉉李樂鉉趙用鎭趙雲羽趙雲翊朴宗理朴宗愚朴榮壽朴㝡壽朴台壽李煐李鼎會李瑞運李儒碩金繼勛南志賢能麽郞廳朴向榮敎鍊官李在愼業儒李在寧趙宣鎭趙咸鎭朴壽榮童蒙朴億曾偕入進伏在協曰數日日氣向和此時聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰今日卽先朝親臨熙政堂都巡撫特差之日故臣等之今日進箋者此也上曰舊甲重逢追感一倍故有致祭諸家之擧矣卿等果皆往參而合爲幾日乎在協曰海恩家先受致祭而臣家及諸家以次祗受前後合爲五日而皆往參矣上曰致祭諸家在於何洞耶在協曰海恩家在於黃橋靈城家在於松峴崔奉朝賀家在於小貞洞豐陵家在於孝橋矣上曰奉朝賀家近甚零替獻祭之時誰果承受耶在協曰參奉崔吉憲卽其奉祀孫矣上曰其間朝廷又有事矣卿意則以爲何如在協曰此正無事中生事誠爲不幸矣上曰前領相則以爲不知本事而遽奏云矣在協曰前領相筋力雖旺精神間有耗昏之時似或因是而能矣上曰前領相此事亦豈可曰善爲乎此又見誤之所使也此大臣綜鍊周通性度又好而致此一着之誤若有善有匡助者則豈有是也在協曰匡助之道亦難善爲矣上曰世上事無不有對矣如前領相之刑判卿之兼堂是已卿等在於言議之間採取以奏種種生頉者未必不由於是矣在協曰臣則每當祭對臨時奏辭實無採取者矣上曰卿則君子邊人也世上事卿何以知之而奏對之際或有附諸世議而爲言者此則非卿之過也在協曰臣職忝大官奏對之言不得不然而世事則實未能知亦未嘗採聽人言矣上曰卿則果善矣亦不能涉世矣予豈不知乎卿之勉副後予甚爲悵時或有思之者前領相之從姪前左相之從弟其害之及於兩大臣者未知其孰甚焉今適對卿故言之矣上曰惠堂聞之乎前領相以刑判爲子姪中最了了者而其害至此前左相則果是善人卿以世上竗理敎之而其害出矣蓋卿比判府事習熟世事故耳予嘗以爲刑判之於前領相卿之於判府事足可爲對矣卿則以爲何如在簡曰聖敎及此莫非臣罪矣上曰罪則果罪矣上曰吳翼煥事尙今覆置予不負卿等而何爲伈俔之如此其跡之尙不覈出誠萬萬不成說矣槪言論之間亦有非手携之非面命之者則予不必爲慨而李洪載一人之外卿等尙無一言終不覈出以效嚴隄防之道如是而予何以恃卿等乎在協曰翼煥之疏旣若是陰慘叵測則其前渠又有所聞之處而臣則實未知其跡之苗脈誠是千萬意思不到處也若或知其跡而不卽覈出則殿下何信於臣等乎上曰卿則決不知之矣大抵上下之間必貴情志之相孚而夬釋其疑阻好矣雖朋儕之間猶不可若此況上下之間乎重臣必厭聞此敎與予所云前領相之從姪前左相之從弟互相爲對者誠不爲過語矣在協曰常時言議則或有相同處而至於奏對之語則實未嘗聞其言而爲之矣上曰卿則大泛重臣則綜密故予所以不責備於卿而篤重臣之罪至於前領相亦不深咎而必咎其從姪者此也上曰向於李魯春事發端時其疏句語諸臣皆以爲不記而此重臣獨有所奏亦可謂一助矣上曰今日之入來者多矣向者春塘臺召見時或有不參者今則盡來乎在協曰其時未及來者今則盡來矣上敎在簡曰向見卿子頓勝於童蒙時人所不知之中卿又有心德而然故亦已言之于判府事及徐判府及鄭民始矣在簡曰臣亦聞此下敎不勝感泣矣上曰其作人精明不患其不達卿雖不涉世其後必昌矣且晩生三子尤可幸也雖以此言之亦合於身不自有矣在協曰頂踵毛髮罔非恩造則安得無身不自有之心乎上曰進箋人以次進前奏職姓名可也麟瑞進奏上曰今則可謂夬成名族矣在協曰然矣雖棨戟之家亦難兄弟之迭據內乘宣傳矣上曰此可謂渠家中始祖矣雖兩班亦難盡爲宣傳矣聞其年已七十云是彦城之子乎孫乎在協曰此本彦城之姪而彦城有所生子以其難於克家不使奉祀以姪繼之云矣輔國進奏上曰經守令乎輔國曰未經矣泰詹進奏上曰其貌與泰賢恰似矣泰賢竄配之前已受致祭乎在協曰然矣上曰靈城家致祭文卿見之乎在協曰臣果見之而辭意隆重誠曠絶矣觀鎭進奏上曰趙觀鎭尙未經守令合有差送之道矣宗珪進奏在亨進奏謙會進奏宗洙進奏愼五進奏上曰何不往致祭所而尙此留在耶在協曰三忠子孫則以讎地本不向淸州地云矣上曰祭文見之乎愼五曰見之矣上曰果若不往其地則禮曹事當以不參曲折有學記之往復於政院而今則日字已過早知若此恨不致祭於其本家矣在協曰十五日卽殉節日故以其日致祭於其祠則不可致祭於本家矣愼溟翊賜祭事亦有自禮曹考奏之命而日前取見其草記草則文跡昭然而禮判以拘忌尙不入啓云矣上曰過矣前領相之持難亦何故耶在協曰前領相則得見李述原子孫沮戱愼溟翊竝享其祖之文字果有陳白而今則兩家子孫皆和好今番亦同爲上來見臣而其和好之意則兩家之言皆同矣向榮進奏上曰所謂靈平何在億曾進奏上曰汝年幾何億曾曰十二歲矣上曰汝之君號云何億曾曰靈平君矣上曰其言好矣祭文見之乎億曾曰見之矣上曰能誦乎億曾曰誦之矣上命誦億曾誦訖上曰善誦可幸宗理進奏上曰與宗珪爲幾寸在協曰宗珪之弟也宗愚進奏崙壽進奏上曰幾歲乎崙壽曰三十六歲矣在協曰若過今年則不入於抄啓矣在咸進奏上曰幾歲乎在咸曰四十八矣上曰其文何如在協曰文則實才而尙不得小科矣上曰其父爲誰在協曰故府使臣章祜也上曰兄弟幾人在協曰三兄弟矣上曰在咸之年至四十八尙不得初仕誠可異也煐進奏上曰是誰煐曰李謙會爲臣姪矣榮壽進奏上曰與崙壽爲幾寸榮壽曰臣之四寸也最壽進奏上曰與崙壽爲幾寸最壽曰臣之兄也在紹進奏上曰在咸之弟乎在協曰然矣上曰科工何如在協曰嫺於表策矣在治進奏上曰是亦在咸之弟乎在協曰然矣上曰文才何如在協曰亦已被抄於節製優爲實才矣來鉉進奏上曰講工須着實爲之可也判府事亦使督課四月講則必順越好矣有子如此足可成立況大臣之子與他自別乎樂鉉進奏上曰爲人端竗之中又有天然之意良可幸也鼎會進奏上曰與謙會爲幾寸鼎會曰爲四寸矣在寧進奏上曰與卿爲幾寸在協曰臣之庶弟也雲羽進奏上曰是誰在協曰趙武淵之孫矣上曰誰婿雲羽曰進士尹衡鎭之婿矣雲翊進奏上曰是李相璜之妹夫乎在協曰然矣台壽進奏上曰與崙壽爲幾寸台壽曰臣之兄矣上曰幾歲乎台壽曰十六歲矣繼勛進奏上曰是誰在協曰金埉之孫矣上曰其行列何字繼勛曰臣名本是魯謙而以今名付料故未及改之矣上曰是奉祀孫乎在協曰然矣上曰嫡長之無官爵者爲幾人乎在協曰此人旣無官爵而此外又有李瑞運矣咸鎭進奏學秀進奏上曰是誰在協曰泰詹之子也瑞運進奏上曰此是嫡長中無官爵者乎在協曰然矣儒碩進奏上曰是誰在協曰瑞運之子也泰元進奏上曰是誰在協曰泰詹之弟也萬榮進奏上曰渠家嫡長旣未及咸立欲有收錄而無他道矣其文何如在協曰文則未習云矣上曰摠廳經理軍官別無他役極爲便好以此差定則何如在協曰果好矣宣鎭進奏志賢進奏上曰南延年奉祀孫爲誰志賢曰寧遠郡守南衡重爲奉祀矣宗源進奏上曰麟瑞之弟幾子乎宗源曰長子矣命書傳敎曰召見進箋諸臣是日卽命將推轂之日以是日臨是堂緬惟舊甲愴傷冞深其中兩勛臣家嫡長獨無職名云可謂欠事幼學李瑞運金魯謙初仕調用靈城家亦無從宦之人嫡長姑未成長閑良朴萬榮身手足堪武歧令軍門調用上曰摠戎廳長官卽爲發牌經理軍官加設以萬榮差定待有闕升實事分付可也上曰今日進箋何不先稟耶在協曰臣則果通于政院矣豐之曰判府事果有書通而臣則欲待下詢仰達其後未得入侍故未果仰稟矣上曰今日若知卿等之進箋則事當設置酒饌而其間連有事未得記有猝乍間備具未免草草第須各爲飮酒也仍命以次進饌上曰議諡一款從速爲之好矣韓光近何當行公乎在協曰雖有阿賭之病暫入議諡似可爲之矣上曰逢此舊甲先朝若當此時則其於紀功酬勞之際異數曠典當如何耶追念昔日予心豈不一倍感傷乎在協曰向下綸音當以表忠綸音爲目乎上曰以此書之好矣上曰跋文已作乎在協曰略有起草而未及圓篇矣上曰適有所思有御製律詩當頒下勛臣子孫雖兒童亦皆賡進可也甲辰下褒忠綸音時亦有御製詩矣在協曰其時御製是絶句矣上曰然矣諸作必於明日內收聚以送可也上曰李鳳祥子孫今日獨不入來矣在協曰其子孫皆落鄕云矣上曰表忠祠誌幾卷乎在協曰單卷矣上曰表忠祠誌不可不毁板而改刊矣在協曰不但序文其中文字賊禧所撰者甚多板本在於淸州當卽知委毁板矣上曰毁板後自芸閣改印好矣上曰追念帶礪之義不可無表識之擧儒生則欲使應製惠堂使之均饋而往製于賓廳從自願表賦中製進可也仍命書表題曰本朝揚武功臣子孫等謝於命將推轂之日召見便殿宣賜酒饌嫡長孫無職人授以職品仍命賡御詩以寵之又命書賦題曰山河誓上曰同副承旨持此題率儒生出去使之製進可也豐之曰中宮殿湯劑與卞觀海詳議後當更稟以入矣上曰不必更稟方文出後卽爲書入可也仍命退諸臣以次退出